|  |  |  |  |  |  |
| --- | --- | --- | --- | --- | --- |
| **Rapporterende enhet:** | **Helsam** | **Rapportert av:** | **Elin Olaug Rosvold**  **Knut Tore Stokke** | **Periode:**  **T1 - 2024** |  |

# Ledelseksommentar Helsam T1 2024

Første tertial har ved Helsam vært preget av redusert ledelseskapasitet. Vi har som en konsekvens av dette hatt et strengt fokus på ivaretakelse av løpende driftsoppgaver og måttet utsette noe planlagt aktivitet, hvorav planlagt arbeid med ny strategisk plan og tilhørende årsplan er det mest sentrale.

Oppfølgingen av instituttets økonomi har hatt høy prioritet. Budsjettet for inneværende år viser et stort isolert merforbruk som vi dessverre ikke ser muligheter for å redusere vesentlig på kort sikt.

Helsam har oppdatert prognosen for bevilgningsøkonomien i første tertial med endringer i tildelingen som ble kjent etter at budsjettet var lagt. De viktigste endringene er et kutt i tildelingen begrunnet i innføring av studieavgift for studenter utenfor EØS og tilhørende forventninger til inntekter knyttet til studieavgiften. Inntektsvurderingen er i tillegg noe oppjustert for å ta høyde for øremerkede tilsettinger som vi forventer at vil komme i løpet av året. I tillegg er det lagt inn inntekter og tilhørende driftskostnader i tilknytning til avslutning av oppdragsvirksomhet.

Isolert resultat i prognosen avviker ikke vesentlig fra budsjettet, men det akkumulerte resultatet er justert fordi vi gikk ut av 2023 med et merforbruk på 1,4 mill. Vi forventer et akkumulert merforbruk ved utgangen av året på 13,5 mill. I underkant av 90% av kostnadene i bevilgningsøkonomien er personalkostnader hvorav alt bortsett fra et halvt årsverk er bundet opp i allerede inngåtte arbeidsavtaler. Handlingsrommet for å redusere merforbruket er derfor svært begrenset på kort sikt. De viktigste usikkerhetsmomentene i prognosen er lønnsvekst og forventede ekstrakostnader knyttet til forlengelser av stipendiater og postdoc som følge av korttidsfravær. Prognosen er basert på sentralt angitt forventning om pris- og lønnsvekst, men det er grunn til å forvente at lønnsoppgjøret blir høyere enn antatt i prognosen. Etter reglendring i fjor sommer får stipendiater og postdoc forlengelse for korttidsfravær knyttet til syke barn og egenmeldt fravær. Det vil dels gi seg uttrykk i form av økte personalkostnader i bevilgningsøkonomien og dels gjennom redusert nettobidrag som følge av økte kostnader i BOA-virksomheten. Vi mangler erfaringsgrunnlag for å kunne gi et godt anslag på hvor stor effekten av dette vil bli.

Helsams langtidsprognose viser mulighet for å oppnå økonomisk balanse gjennom ikke å erstatte avganger og ikke å opprettholde måltall for rekrutteringsstillinger i langtidsperioden. Når UiO i sin reviderte fordelingsmodell legger til grunn at finansiering av rekrutteringsstillinger skal fortsette å være øremerket vil økonomisk balanse trolig ikke være mulig å oppnå kun gjennom naturlig avgang. Helsam forbereder ny langtidsprognose i forbindelse med T2-rapporteringen.

I første tertial er det jobbet med langs to ulike spor med å se på utdaningsporteføljen ved Helsam. Det ene prosjektet har som mål å se på de økonomiske effektene av kutt i utdanningstilbudet for å bedre den økonomiske situasjonen, mens det andre prosjektet dels ser på mulige synergieffekter som kan hentes ut gjennom bedre samordning av programmene, dels ser på potensialet for å øke inntekter gjennom økt aktivitet og dels ser på effekten av kutt i tilbudet. Begge prosjektene vil avgi rapporter før sommeren, og disse vil sammen med informasjon om endringer i fordelingsmodellene utgjøre det viktigste grunnlaget for langsiktige innsparingstiltak.

Dato: 16.5.24

Elin O. Rosvold Knut Tore Stokke  
instituttleder administrasjonssjef